Predkladacia správa

	Vláda Slovenskej republiky  prerokovala 17. júna 1997  správu o účasti Slovenskej republiky v Spoločnej organizácii INTEROCEANMETAL a prijala v tejto súvislosti uznesenie č. 435.

	V bode C.2. predmetného uznesenia uložila ministerke zahraničných vecí v spolupráci s ministrom životného prostredia zabezpečovať plnenie úloh a účasť Slovenskej republiky na zasadnutiach zmluvných strán dohovoru OSN o morskom práve z 10. decembra 1982 a Dohody o uplatňovaní časti XI Dohovoru OSN o morskom práve z 29. júla 1994, ako aj na zasadnutiach Zhromaždenia Medzinárodnej organizácie pre morské dno (v ďalšom texte MOMD).

	Zasadnutia Zhromaždenia MOMD sa konajú každý rok v sídle MOMD v Kingstone na Jamajke. Ostatné 10. zasadnutie sa konalo v dňoch 24. 5. - 4. 6. 2004 a prerokúvalo tri hlavné témy:
	
a)	Pravidlá pre vyhľadávanie a prieskum hydrotermálnych polymetalických sulfidov.
b)	Pravidlá pre vyhľadávanie a prieskum feromangánových kôr bohatých na kobalt.
c)	Hodnotenie vplyvov na životné prostredie pri vyhľadávaní a prieskume surovín na morskom dne.

Vyššie uvedené materiály sú vo vysokom stupni rozpracovanosti. Dá sa očakávať, že počas 11. zasadnutia Zhromaždenia MOMD v Kingstone, ktoré je plánované na dni 15. - 26. augusta 2005, bude schválený aspoň jeden z nich. V najlepšom prípade sa podarí schválenie všetkých troch dokumentov.

Účasť zástupcu SR pri finalizácii a schvaľovaní predmetných materiálov považujeme za potrebnú. Preto navrhujeme vyslanie RNDr. Jozefa Franzena, splnomocnenca vlády SR v Spoločnej organizácii Interoceanmetal, na zasadnutie 11. Zhromaždenia MOMD v Kingstone v dňoch 15. - 26. augusta 2005.

	Pri schvaľovaní predchádzajúcich ciest p. Franzena na Zhromaždenia v Kingstone vznikla otázka, či pobyt, ktorý má trvať 12 dní, nemožno z úsporných dôvodov skrátiť o niekoľko dní. Z toho dôvodu bola aj cesta delegáta SR v rokoch 2002 a 2004 o tri dni krátená.

	Celkové finančné náklady na 12-dňový pobyt jedného delegáta sa v závislosti od ceny letenky pohybujú medzi 2 000 - 3 000 USD. Skrátením cesty o 3 dni sa znížia náklady asi o 450 USD. Po skúsenostiach z predchádzajúcich rokov však možno diskutovať o tom, či je úspora cca 450 USD hodná diplomatických a spoločenských rozpakov, ktoré skrátenie cesty vyvoláva. V súvislosti s tým sa treba ospravedlňovať z niektorých rokovaní a delegát môže chýbať aj pri vážnych hlasovaniach. Delegát SR p. Franzen bol v rokoch 2001 a 2002 viceprezidentom Zhromaždenia a v roku 2003 viedol Zhromaždenie ako prezident. Je medzi delegátmi pomerne známou osobou a jeho absencia sa nedá dobre utajiť. Vysvetľovanie skráteného pobytu kvôli úspore 450 USD nie je všeobecne pozitívne akceptované. Niektoré "diplomatické", pracovné či zdravotné výhovorky sa nedajú pravidelne opakovať. A to najmä 
preto, že aj krajiny ako Senegal či Kamerun bežne zastupujú 4 - 5 delegáti.

	Preto navrhujeme tentoraz pobyt delegáta SR na celom 12-dňovom zasadnutí. Náklady sa budú hradiť v rámci schválených limitov výdavkov Ministerstva životného prostredia SR.

	Okrem nákladov na zahraničnú pracovnú cestu, spomenutých vyššie, nemá prijatie tohto materiálu bezprostredný vplyv na čerpanie prostriedkov štátneho rozpočtu, zamestnanosť ani životné prostredie. Zapojením do aktivít MOMD chce získať Slovenská republika strategické zásoby kovov pre budúcnosť.

	Z vyššie uvedených dôvodov neobsahuje materiál Doložku finančných, ekonomických, environemntálnych vplyvov, vplyvov na zamestnanosť a podnikateľské prostredie.